*Lietuvos automobilių sporto federacija (toliau – LASF) yra nuolatinė Tarptautinės automobilių federacijos (toliau – FIA) narė, todėl yra įsipareigojusi laikytis FIA Tarptautinio sporto kodekso (toliau – TSK) bei kitų FIA norminių aktų.*

**FIA NEUTRALUMO AUTOMOBILIŲ SPORTE PRINCIPAI**

Daugiau nei pusę amžiaus FIA išlaikė neutralumo principą kaip vieną iš pagrindinių vertybių. Kaip Tarptautinis olimpinis komitetas ir daugelis kitų sporto organizacijų, FIA šį principą įtvirtino savo statute, kuriame išdėstytas įsipareigojimas nediskriminuoti dėl rasės, odos spalvos, lyties, seksualinės orientacijos, etninės ar socialinės kilmės, kalbos, religijos, filosofinių ar politinių pažiūrų, šeimyninės padėties ar neįgalumo.

Neutralumo nuostatos buvo įtrauktos ir į TSK, siekiant sustiprinti FIA ilgalaikį įsipareigojimą užtikrinant neutralumą automobilių sporte.

**Kodėl šis principas egzistuoja ir ko juo siekiama?**

Automobilių sporto varžybų dalyviai yra globalios visuomenės dalis, turintys skirtingus požiūrius, gyvenimo būdą ir vertybes. Siekiant užtikrinti vienų kitiems pagarbą, ypatingai svarbu išlaikyti neutralumą automobilių sporte, atskiriant jį nuo politinio, religinio ar asmeninio kišimosi.

Automobilių sporto varžybose visas dėmesys turi būti sukoncentruotas į sportą bei komandų ir vairuotojų gebėjimus. Automobilių sportas neturėtų tapti platforma, kurioje asmeniniai interesai iškeliami aukščiau sporto.

Įgyvendinant neutralumo principą taip pat siekiama, kad automobilių sporto renginių dalyviai neatsidurtų tokioje padėtyje, kurioje jie būtų verčiami užimti viešą poziciją tam tikru nacionaliniu ar tarptautiniu klausimu, nors jie patys pageidautų to nedaryti.

**Ar automobilių sporto renginių dalyviai gali išreikšti savo nuomonę?**

Taip. Dalyviai gali pareikšti savo nuomonę bet kokiais politiniais, religiniais ar asmeniniais klausimais prieš, per ir po tarptautinių automobilių sporto varžybų, tačiau tik savo erdvėje. T. y. ne erdvėje, kurioje vyksta tarptautinės automobilių sporto varžybos:

* per savo socialinius tinklus;
* interviu su akredituota žiniasklaida metu (pavyzdžiui, bet kokie interviu televizijai ar spaudai);
* FIA spaudos konferencijos metu, tik atsakant į tiesioginius akredituotųjų žurnalistų klausimus.

Išimtiniais atvejais FIA gali leisti tarptautinių automobilių sporto varžybų dalyviui padaryti pareiškimą, kuris vadovaujantis Tarptautiniu automobilių sporto kodeksu būtų draudžiamas.

Išreikšdami savo nuomonę, dalyviai turi gerbti galiojančius įstatymus, FIA vertybes, ir kitus dalyvius. Bet koks elgesys ir (arba) išraiška, kuri būtų vertinama kaip diskriminacija, neapykanta, priešiškumas ar smurto kurstymas, prieštarauja FIA vertybėms ir negali būti toleruojami.

**Kada taikomas TSK?**

Automobilių sporto varžybų dalyviams neleidžiama daryti politinių, religinių ir (arba) asmeninių pareiškimų, pažeidžiančių bendrus neutralumo principus:

* FIA spaudos konferencijos (išskyrus atsakymą į tiesioginius akredituotų žurnalistų klausimus);
* veikla trasos teritorijoje (pvz.: vairuotojų parado metu ir pan.);
* procedūros prieš / po varžybų (pvz.: podiumo ceremonija ir pan.).

**Kas yra „politinis“, „religinis“ ar „asmeninis“?**

**Politinis:**

* Bet kuris su politika susijęs asmuo - gyvas arba miręs (nebent jo vardas ar vardo dalis yra automobilių sporto renginio pavadinimas);
* Bet kuri vietinė, regioninė, nacionalinė ar tarptautinė politinė partija / organizacija / grupė;
* Bet kuri vietinė, regioninė ar nacionalinė valdžios institucija;
* Bet kuri teisėsaugos ar karinė institucija;
* Bet kokia nuoroda (tiesioginė ar numanoma) į separatistinius judėjimus (pvz.: vėliava ar simbolis ir pan.).
* Bet kuri organizacija, kurios tikslai arba veiksmai: (i) prieštarauja FIA vertybėms; (ii) apima priešiškumą, išankstinį nusistatymą arba neteisėtą diskriminaciją FIA statuto 1.2 punkte nustatytais pagrindais;
* Bet kokia nuoroda į bet kokį totalitarinį režimą, pateisinantį masines žudynes;
* Bet koks konkretus politinis veiksmas ar renginys;
* Bet koks karinis konfliktas ar politinis ginčas tarp tautų, regionų, religijų ar bendruomenių;
* Bet koks vienos bendruomenės diskriminavimas kitos bendruomenės atžvilgiu.

**Religinis:**

* Religija, dvasinė praktika arba susijusi reikšminga figūra, išskyrus toliau nurodytus atvejus: privatūs religiniai gestai: (pvz.: rodymas į dangų arba kryžius, negali būti laikomi draudžiamais religiniais teiginiais); religinių simbolių demonstravimas arba jų nešiojimas nėra draudžiamas, nebent juose yra draudžiamų teiginių arba pirmiau minėtų komentarų.
* Bet koks dalykas, kuris kritikuoja arba yra priešiškas kitų religiniams ar dvasiniams įsitikinimams.

**Asmeninis:**

* Bet kokios su dalyviu susijusios aplinkybės. Dalyviai negali naudoti renginių kaip platformos dalytis bet kokio pobūdžio asmeniniais pareiškimais pažeidžiant bendrą neutralumo principą.

**Kas atsitiks, jei dalyvis nesilaiko TSK?**

Kiekvienas, žinantis apie galimą TSK pažeidimą, turėtų pranešti Varžybų direktoriui arba Varžybų vadovui. Jie savo ruožtu gali apie tai pranešti Sporto Komisarams. Sporto Komisarų pareiga kiekvienu konkrečiu atveju nustatyti, ar pareiškimas arba komentaras – vaizdo, simbolio, gesto, žodžių ar veiksmų pavidalu – pažeidžia TSK. Nustačius TSK pažeidimą, Sporto Komisarai gali skirti nuobaudą.